TARYBOS REGLAMENTAS (EB) Nr. 1242/2004
2004 m. birželio 28 d.
leidžiantis naujosioms valstybėms narėms nukrypti nuo tam tikrų Reglamento (EB) Nr. 2371/2002 nuostatų, susijusių su žvejybos laivynų atskaitos lygiais
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač į jos 2 straipsnio 3 dalį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 57 straipsnį,
kadangi:
(1)
2002 m. gruodžio 20 d. Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1) 12 straipsnyje numatyta, kad reikia nustatyti kiekvienos valstybės narės laivyno atskaitos lygius kaip kiekvieno segmento tikslų sumą 1997 m.-2002 m. daugiametėse valdymo programose.
(2)
Naujosios valstybės narės neturi Reglamento (EB) Nr. 2371/2002 12 straipsnyje nurodytų tikslų.
(3)
Naujosioms valstybėms narėms atskaitos lygiai galėtų būti nustatyti tik remiantis jų laivynų lygiu stojimo metu. Tačiau tokiu atveju Reglamento (EB) Nr. 2371/2002 11 straipsnio 2 ir 4 dalyse numatyti įpareigojimai būtų nereikalingi, nes jie sutaptų su įpareigojimais, atsirandančiais dėl šio reglamento 13 straipsnyje numatytos įtraukimo į laivyną/pasitraukimo iš laivyno programos.
(4)
Todėl naujosioms valstybėms narėms nereikėtų nustatyti Reglamento (EB) Nr. 2371/2002 12 straipsnyje numatytų atskaitos lygių ar joms taikyti 11 straipsnio 2 ir 4 dalių, nes tai neturės poveikio naujųjų valstybių narių laivynų valdymui.
(5)
Laikotarpis, kuriuo šios naujosios valstybės narės gali suteikti pagalbą laivyno atnaujinimui, yra trumpas, todėl nereikėtų reikalauti šiuos laivynus sumažinti, kaip numatyta Reglamento (EB) Nr. 2371/2002 13 straipsnio 2 dalyje.
(6)
Todėl naujosioms valstybėms narėms turėtų būti leidžiama nukrypti nuo atitinkamų Reglamento (EB) Nr. 2371/2002 nuostatų,
PRIĖMĖ ŠĮ REGLAMENTĄ:
1 straipsnis
Taikant leidžiančias nukrypti nuostatas, Reglamento (EB) Nr. 2371/2002 11 straipsnio 2 ir 4 dalys, 12 straipsnis ir 13 straipsnio 2 dalis netaikoma Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. birželio 28 d.